**Dôvodová správa**

1. **Všeobecná časť**

Návrh zákona, ktorým sa mení a dopĺňa zákon č. 13/1993 Z. z. o umeleckých fondoch v znení neskorších predpisov predkladá na rokovanie Národnej rady Slovenskej republiky skupina poslancov Národnej rady Slovenskej republiky.

Navrhovanou novelou zákona o umeleckých fondoch **sa upravuje doterajšia absurdná povinnosť príjemcov autorských odmien a odmien výkonných umelcov odvádzať príspevok na podporu umeleckej činnosti**, ktorý sa zo zákona určuje percentuálnym podielom z ich hrubých príjmov. **Povinnosť poskytovať túto zákonom ustanovenú odmenu ide nad rámec povinných daní a odvodov v porovnaní s ostatnými profesiami**. Navrhuje sa preto upraviť znenie zákonných ustanovení tak, aby bolo poskytovanie príspevku za odmenu príjemcov autorských odmien a odmien výkonných umelcov upravená na základe dobrovoľnosti poskytnutia toho príspevku.

Návrh zákona je v súlade s Ústavou Slovenskej republiky, zákonmi a ďalšími všeobecne záväznými právnymi predpismi, ako aj s medzinárodnými zmluvami a inými medzinárodnými dokumentmi, ktorými je Slovenská republika viazaná a s právom Európskej únie.

Návrh zákona nebude mať vplyv na verejné financie, podnikateľské prostredie, životné prostredie, informatizáciu spoločnosti ani sociálny vplyv.

1. **Osobitná časť**

**K Čl. I**

**K bodu 1**

Navrhuje sa upraviť povinnosť odvádzať príspevok z hrubého príjmu príjemcov autorských odmien a odmien výkonných umelcov tak, aby mohol byť príspevok poskytovaný dobrovoľne. Legislatívno-technická zmena sa vykoná v odsekoch 1 a 2 celkom trikrát.

**K bodu 2, 3 a 4**

Ustanovenia sa navrhujú upraviť v tom zmysle, že ak už sa dotknuté subjekty rozhodnú poskytnúť časť svojej odmeny vo forme príspevku na umeleckú činnosť, tak sú povinné riadiť sa pravidlami pre zrazenie tohto príspevku.

**K bodu 5, 6 a 7**

Ide o formulačnú úpravu ustanovení v súlade s deklarovaným cieľom navrhovanej novely zákona. Príjemcovia autorských odmien a odmien výkonných umelcov sa takto budú môcť sami rozhodnúť, či príspevok na umeleckú činnosť do fondu poukážu, alebo nie.

**K bodu 8 a 9**

Ide o formulačnú úpravu ustanovení v súlade s deklarovaným cieľom navrhovanej novely zákona. Ide o úpravu povinností týkajúcej sa miestnej príslušnosti pre platenie príspevku na umeleckú činnosť a pravidiel pre ich účtovanie.

**K bodu 10**

Z hľadiska právnej istoty sa navrhuje upraviť prechodné ustanovenia k navrhovanej právnej úprave.

**K Čl. II**

Navrhuje sa nadobudnutie účinnosti novely zákona.